[pic] | COMISIA COMUNITĂŢILOR EUROPENE |

Bruxelles, 15.9.2009

COM(2009) 474 final

Propunere de

DECIZIE A CONSILIULUI

privind stabilirea poziției care urmează să fie adoptată de Comunitate în cadrul Organizației de Pescuit în Atlanticul de Sud-Est

EXPUNERE DE MOTIVE

În conformitate cu articolul 300 alineatul (2) al doilea paragraf din Tratatul CE, pozițiile care urmează să se adopte în numele Comunității în organizațiile regionale de gestionare a pescuitului în cazul în care acestea sunt chemate să adopte decizii cu efecte juridice, cu excepția deciziilor de completare sau de modificare a cadrului instituțional al acestora, trebuie decise de Consiliu, hotărând cu majoritate calificată la propunerea Comisiei.

În vederea îndeplinirii acestei obligații și ca urmare a unor decizii asemănătoare ale Consiliului și a unor propuneri din partea Comisiei Europene pentru alte organizații regionale de gestionare a pescuitului, Comisia Europeană propune prezenta decizie pentru a stabili poziția care urmează să fie adoptată de Comunitate în cadrul Organizației de Pescuit în Atlanticul de Sud-Est. Din motive de coerență, prezenta propunere are la bază aceeași abordare ca cea adoptată pentru alte organizații regionale de gestionare a pescuitului.

Propunere de

DECIZIE A CONSILIULUI

privind stabilirea poziției care urmează să fie adoptată de Comunitate în cadrul Organizației de Pescuit în Atlanticul de Sud-Est

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 37 coroborat cu articolul 300 alineatul (2) al doilea paragraf,

având în vedere propunerea Comisiei,

întrucât:

(1) Articolul 33 din Tratatul CE, coroborat cu articolul 32, prevede că unul dintre obiectivele politicii comune în domeniul pescuitului este garantarea siguranței aprovizionărilor. Regulamentul CE) nr. 2371/2002[1] prevede că, atunci când ia măsuri menite să protejeze și să conserve resursele acvatice vii, să asigure exploatarea durabilă a acestora și să reducă la minimum impactul activităților de pescuit asupra ecosistemelor marine, Comunitatea aplică principiul precauției. Regulamentul prevede, de asemenea, că se urmărește o aplicare progresivă a unei metode de gestionare a zonelor piscicole bazate pe ecosisteme pentru a contribui la activități de pescuit eficiente în cadrul unui sector al pescuitului și acvaculturii competitiv și viabil din punct de vedere economic, asigurând astfel un nivel de trai decent pentru cei care depind de activitățile de pescuit și ținând seama de interesele consumatorilor.

(2) Comunitatea Europeană a aprobat, prin Decizia (CE) nr. 2002/738[2], Convenția privind conservarea și gestionarea resurselor piscicole din sud-estul Oceanului Atlantic, prin care s-a instituit Organizația de Pescuit în Atlanticul de Sud-Est (SEAFO). Comisia SEAFO este autorizată să adopte măsuri privind conservarea pe termen lung și utilizarea durabilă a tuturor resurselor acvatice vii din zona de reglementare a convenției.

(3) În temeiul articolului 300 alineatul (2) al doilea paragraf din Tratatul CE, poziția Comunității în cadrul organismelor create prin acorduri regionale în domeniul pescuitului care sunt chemate să adopte decizii având efecte juridice (fără să modifice cadrul instituțional al acordurilor în cauză) trebuie să se adopte cu majoritate calificată prin decizia Consiliului, la propunerea Comisiei.

DECIDE:

Articolul 1

În anexa la prezenta decizie se stabilește poziția care urmează să se adopte în numele Comunității în cadrul Comisiei Organizației de Pescuit în Atlanticul de Sud-Est atunci când comisia respectivă este chemată să adopte decizii având efecte juridice.

Articolul 2

Poziția Comunității stabilită în anexa la prezenta decizie este evaluată și, dacă este cazul, revizuită de către Consiliu la propunerea Comisiei, cel târziu până la reuniunea anuală a Comisiei Organizației de Pescuit în Atlanticul de Sud-Est din 2014.

Adoptată la Bruxelles,

Pentru Consiliu

Președintele

ANEXĂ

Poziția Comunității în cadrul Comisiei Organizației de Pescuit în Atlanticul de Sud-Est

1. PRINCIPII

În cadrul SEAFO, Comunitatea Europeană:

a) acționează în conformitate cu obiectivele urmărite de Comunitate în cadrul politicii comune în domeniul pescuitului, bazându-se cu precădere pe principiul precauției, pentru a asigura exploatarea durabilă a speciilor reglementate de SEAFO, pentru a promova aplicarea progresivă a unei metode de gestionare a pescuitului bazate pe ecosistem și pentru a reduce la minimum impactul activităților de pescuit asupra ecosistemelor marine, precum și pe promovarea unui sector comunitar al pescuitului eficient și competitiv care să asigure un nivel de trai decent pentru cei care depind de activitățile de pescuit, ținând seama de interesele consumatorilor;

b) garantează că măsurile SEAFO sunt în conformitate cu obiectivele Convenției SEAFO;

c) garantează că măsurile SEAFO respectă legislația internațională și, în special, prevederile Convenției ONU cu privire la dreptul mării, Acordul ONU cu privire la conservarea și gestionarea stocurilor transzonale și a stocurilor de pești mari migratori, precum și Acordul de promovare a respectării măsurilor internaționale de conservare și de gestionare de către navele de pescuit în marea liberă;

d) promovează poziții coerente în cadrul organizațiilor regionale de gestionare a pescuitului;

e) urmărește sinergia cu politica Comunității în cadrul relațiilor bilaterale cu țări terțe în domeniul pescuitului și asigură coerența cu politica în domeniul relațiilor externe;

f) garantează respectarea angajamentelor internaționale ale Comunității.

2. Orientări

Comunitatea Europeană face eforturi, dacă este necesar, pentru a sprijini adoptarea de către SEAFO a următoarelor acțiuni:

a) măsuri stricte de conservare și gestionare, bazate pe cele mai bune recomandări științifice disponibile, pentru a asigura conservarea pe termen lung și utilizarea durabilă a resurselor halieutice care constituie obiectul convenției SEAFO. Atunci când este necesar, sunt luate în considerație măsuri specifice pentru rezervele afectate de pescuitul excesiv pentru a evita orice intensificare a activităților de pescuit;

b) măsuri care urmează să fie luate ținând seama de impactul operațiunilor de pescuit asupra speciilor înrudite din punct de vedere ecologic, cum sunt păsările marine, cetaceele, focile și broaștele țestoase marine;

c) măsuri de conservare și gestionare pentru speciile care aparțin acelorași ecosisteme ca și resursele halieutice recoltate, sau care sunt specii asociate ori depind de acestea;

d) măsuri de protecție a ecosistemelor marine vulnerabile din zona de reglementare a SEAFO în conformitate cu rezoluțiile Adunării Generale a ONU;

e) acceptarea cererilor de aderare la SEAFO din partea la țărilor unde se practică un pescuit responsabil.

[1] JO L 358, 31.12.2002, p. 59.

[2] JO L 111, 20.4.2001, p. 15.